
[bookmark: TextBodyBegin]Euroopan parlamentti, joka
–	ottaa huomioon Düsseldorfin pääsyyttäjän esittämän Gunnar Beckin koskemattomuuden pidättämistä koskevan pyynnön, jonka Saksan liittovaltion oikeus- ja kuluttajansuojaministeriö toimitti 25. heinäkuuta 2023 päivätyllä kirjeellä epäiltyjä rikoksia koskevan esitutkinnan yhteydessä ja josta ilmoitettiin täysistunnossa 11. syyskuuta 2023,
–	on kuullut Gunnar Beckiä työjärjestyksen 9 artiklan 6 kohdan mukaisesti, 
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot[footnoteRef:1], [1:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.] 

–	ottaa huomioon Saksan liittotasavallan perustuslain 46 pykälän 2, 3 ja 4 momentin sekä rikosoikeudellisia menettelyjä ja hallinnollisia seuraamuksia koskevista menettelyistä annettujen suuntaviivojen (Richtlinien für das Strafverfahren und das Bußgeldverfahren) 192 b kohdan,
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A9-0170/2024),
A.	ottaa huomioon, että Düsseldorfin pääsyyttäjä on pyytänyt Saksasta valitun Euroopan parlamentin jäsenen Gunnar Beckin koskemattomuuden pidättämistä, jotta voidaan käynnistää esitutkinta, joka koskee Saksan rikoslain 242 §:n 1 momentissa, 248 a §:ssä, 223 §:n 1 momentissa, 230 §:n 1 momentin ensimmäisessä virkkeessä,113 §:n 1 momentissa ja 53 §:ssä tarkoitettuja arvoltaan vähäisen omaisuuden varastamista ja sen yhteydessä tahallista ruumiinvamman tuottamista ja lainvalvontaviranomaisten vastustamista;
[bookmark: _GoBack]B.	ottaa huomioon, että Gunnar Beckin väitetään ottaneen 29. lokakuuta 2022 Neussissa (Saksassa) sijaitsevassa tavaratalossa asiakkaiden kokeiltavaksi asetettujen testaustuotteiden näytteitä ja että väitetysti hänen tarkoituksenaan oli viedä ne mukanaan maksamatta niistä; ottaa huomioon, että tästä tehtiin myymälävarkautta koskeva ilmoitus; ottaa huomioon, että Gunnar Beckin väitetään yrittäneen poistua tiloista ja että myymäläetsivät estivät hänen aikeensa; ottaa huomioon, että tämän jälkeen lainvalvontaviranomaiset puuttuivat tilanteeseen ja että Gunnar Beck ei väitetysti noudattanut heidän pyyntöään olla vastustamatta;
C.	toteaa, että näin ollen väitetyt rikkomukset eivät koske Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitettuja Euroopan parlamentin jäsenten tehtäviään hoitaessaan ilmaisemia mielipiteitä tai äänestyksiä;
D.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan mukaan Euroopan parlamentin jäsenillä on oman valtionsa alueella kansanedustajille myönnetty koskemattomuus;
E.	ottaa huomioon, että Saksan liittotasavallan perustuslain 46 pykälän 2, 3 ja 4 momentissa säädetään seuraavaa:
”2) Jäsentä ei voida vaatia vastaamaan tai pidättää rangaistavasta rikkomuksesta ilman liittopäivien suostumusta, ellei häntä tavata itse teosta tai seuraavan päivän kuluessa. 
3) Liittopäivien suostumus vaaditaan myös aina, jos jäsenen henkilökohtaista vapautta rajoitetaan tai jos häntä vastaan käynnistetään 18 pykälän mukainen menettely.
4) Jäsentä vastaan käynnistetyt rikosoikeudelliset menettelyt tai 18 pykälän mukaiset menettelyt tai pidätys taikka muu jäsenen henkilökohtaisen vapauden rajoittaminen on keskeytettävä liittopäivien vaatimuksesta.”;
F.	ottaa huomioon, että rikosoikeudellisia menettelyjä ja hallinnollisia seuraamuksia koskevista menettelyistä annettujen suuntaviivojen (Richtlinien für das Strafverfahren und das Bußgeldverfahren) 192 b kohdassa määrätään Euroopan parlamentin jäsenen koskemattomuuden pidättämisestä ja sen 1 kohdassa määrätään erityisesti seuraavaa:
”(1) Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)” [Saksan liittotasavallasta valitulla Euroopan parlamentin jäsenellä on Saksan liittopäivien jäsenelle myönnetty koskemattomuus];
G.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ’syytettynä’[footnoteRef:2]; [2:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

H.	ottaa huomioon, että parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
I.	toteaa, että tässä tapauksessa parlamentti ei ole löytänyt todisteita fumus persecutionis ‑tilanteesta eli tosiseikkoja, jotka viittaisivat siihen, että kyseessä olevaan prosessiin olisi ryhdytty jäsenen poliittisen toiminnan ja siten Euroopan parlamentin vahingoittamiseksi;
1.	päättää pidättää Gunnar Beckin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Saksan liittotasavallan toimivaltaiselle viranomaiselle ja Gunnar Beckille.

